સતત બદલાતી રહેતી ફેશનની દુનિયામાં જાતભાતનાં ભરતગૂંથણ કરેલાં રંગીન પરિધાન નાની મોટી દરેક પેઢીમાં લોકપ્રિય બન્યાં છે. એમ્બ્રોઇડરીનું કામ હાથેથી અને મશીન દ્વારા એમ બે રીતે કરવામાં આવે છે. ભારતમાં 900 કરોડ રૂપિયાનો એમ્બ્રોઇડરીનો ધીકતો બિઝનેસ 20 ટકાના દરે વિકસી રહ્યો છે. આપણે ત્યાં સૌરાષ્ટ્ર-કચ્છના વિસ્તારોમાં હાથેથી કરવામાં આવતું ભરતગૂંથણ વિશ્વસ્તરે વખણાયેલું છે. ભરતગૂંથણ કરેલી સાડીઓ, બ્લાઉઝ કે વિવિધ વસ્ત્રોની શહેરના તથા ગામડાના માર્કેટમાં મોટી માંગ રહે છે. નાના તથા મધ્યમ કાપડના વેપારીઓ ભરતગૂંથણનું કામ જોબવર્ક પર કરાવે છે. એમ્બ્રોઇડરીની સીઝન અને ડિમાન્ડ બારે માસ રહે છે જ્યારે વુલન (ઊન) સ્વેટરની માંગ ફક્ત શિયાળામાં રહે છે. વુલનવેર્સ અને એમ્બ્રોઇડરીનું માર્કેટ પણ સારી રીતે વિકસેલું છે.